31994D0652
L 253/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 септември 1994 година
относно описа и разпределението на задачите, които следва да се предприемат в рамките на сътрудничеството на държавите-членки при научното проучване на въпроси, свързани с храните
(94/652/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/5/ЕИО на Съвета от 25 февруари 1993 г. за подпомагане на Комисията и сътрудничество на държавите-членки при научното проучване на въпроси, свързани с храните (1), и по-специално член 3 от нея,
като има предвид, че Директива 93/5/ЕИО предвижда държавите-членки да сътрудничат на Комисията и да си сътрудничат при научното проучване на въпроси, свързани с храните; като има предвид, че Решение 94/458/ЕО на Комисията (2) урежда административния контрол на сътрудничеството в областта на научното проучване на въпроси за храните;
като има предвид, че член 3 от Директива 93/5/ЕИО предвижда най-малко на всеки шест месеца да се определи и актуализират описът на задачите, които трябва да се предприемат в рамката на научно сътрудничество и на приоритетите в тази област, както и разпределението на тези задачи между държавите-членки;
като има предвид, че би било подходящо да се определи и актуализира описът на задачите, като се държи сметка за необходимостта от защита на общественото здраве в Общността и за изискванията на нейното законодателството относно храните;
като има предвид, че задачите трябва да бъдат разпределени в зависимост от специализираните технически познания и наличните ресурси в държавите-членки, и по-специално в институтите, които участват в научното сътрудничество;
като има предвид, че предвидените в настоящото решение мерки съответстват на становището на Постоянния комитет по храните,
ПРИЕ НАСТОЯЩОТО РЕШЕНИЕ:
Член 1
Описът на задачите, които трябва да се предприемат в рамките на сътрудничеството на държавите-членки в областта на научното проучване на въпросите, които се отнасят до храните, както и разпределението на тези задачи между държавите-членки, са посочени в приложението към настоящото решение.
Член 2
Всеки орган или структура, посочени от държавите-членки в съответствие с член 2 от Директива 93/5/ЕИО, информират незабавно Комисията за името на института или институтите, на които те поверяват изпълнението на възложените им задачи, описани в приложението. Те уведомяват незабавно Комисията за всяко изменение.
Член 3
Най-късно на 1 януари 1995 г., а после на всеки шест месеца, органите или организациите, посочени от държавите-членки, в съответствие с член 2 от Директива 93/5/ЕИО, предават на Комисията доклад за напредъка по изпълнение на задачите, които са им били възложени.
Член 4
Адресати на настоящото решение са държавите-членки.
Съставено в Брюксел на 20 септември 1994 година.